钦定古今图书集成/方舆汇编/职方典/第1159卷 > 郧阳府建置沿革考 府志
## 钦定古今图书集成/方舆汇编/职方典/第1159卷 > 郧阳府建置沿革考 府志

本府

按《禹贡》，郧属梁州之域。春秋以前，为麇、为庸、为商。其在《春秋》文公十有一年，为周顷王三年，楚伐麇，至于锡穴。又楚子败麇师于防渚。十有六年，为周顷王八年，楚使庐戢黎侵庸。又楚人、秦人、巴人灭庸。此麇、庸、锡、防入楚之初也。上津固，商地，在春秋属晋，是为晋阴。战国属秦，而上庸等郡方朝楚暮秦。盖以郧、寔险固，为四国所必争之地。秦并六国，爰有内史、汉中、南阳等郡之目，而锡则隶南阳，商隶内史，上庸隶汉中，郧地亦綦离析矣。汉终文、景，靡有变更。至武帝建元之际，改庸曰“梁” ，改梁曰“益” ，内置司隶校尉，外置十三州刺史部，房、锡、长利属汉中郡，而隶益州部，商属弘农郡，而隶司隶部。新莽篡汉，改上庸等郡为庸部。东汉以长利并锡，馀因之。西汉无所改置。建安十五年，以房陵、上庸、西城各自为郡。魏文帝因孟达来降，又合房陵、上庸、西城为新城。明帝分新城之上庸、武灵、巫县为上庸郡，锡为锡郡。景帝初，省锡郡，以锡县属魏兴郡。晋析锡为长利，属魏兴；以房陵属新城；以庸为上庸，以商属上洛。宋、齐仍置新城、上庸郡。梁改置岐州，治房陵。魏置光迁国，以上洛为洛州，析商置上津县。后周废《光迁国》为迁州，改洛州为商州。隋更长利为郧乡，迁州为房陵郡，领光迁、永清、上庸、竹山。炀帝复商州为上洛郡，领上津。唐以郧乡属均州，旁有丰利县。以竹山置房州，领竹山、永清、上庸。改上洛郡为商州，领上津，而并隶山南东道。宋并丰、利入郧乡，为武当，废永清、上庸，升房州为保康军节度。亦隶京西南路，领房陵、竹山。建炎二年，置金、房、开、达四州安抚使，以房改隶利州路。上津，故商州邑，隶陕西永兴军路。绍兴间，金人求商州，乃割其半与之，而上津乃存，复省入均州。元更武当军为郧县，属均州；废保康军为房州，仍领房陵、竹山，而俱隶襄阳。至正二年，废房陵省入州。明洪武间，仍名房州，以竹山并入。后降州为县，复置竹山、上津，与郧并隶襄阳，而郧又属均州，隶湖广下荆南道。成化十二年，都御史原公因房县去襄旷远，流贼作梗，奏以郧县建郧阳府，割竹山尹店社置竹谿，割郧之武阳、上津置郧西，凡领县六，隶湖广下荆南道，随建行都司卫所以保障之，又设都察院。弘治十一年，又割房之修文、宜阳二乡建保康县，共领县七。至

皇清顺治十六年，裁上津并入郧西。领县六：

郧县

郧，古麇国也，为《禹贡》梁州之域。春秋为锡穴，属楚。战国属韩。秦属南阳郡。汉为锡、长利二县，属汉中。武帝置十二州刺史部，改梁曰“益” ，此为益州部。东汉以长利并锡，仍属汉中郡。建安十三年，属新城郡。魏明帝改锡为郡。至景初，又改锡郡，以锡属魏兴郡。晋又改锡为长利，属魏兴郡。隋为郧乡，属淅阳郡。唐属均州，隶山南东道县。旁有丰利县。宋并入郧乡，为武当军节度，属京西南路。元仍为郧县，属均州，隶襄阳。明因之。成化十二年，流贼作梗，都御史原杰奏立郧阳府，改属焉。

皇清因之，编户十九里。

房县

房介麇、庸间，亦梁州域。春秋、战国为房渚。秦为房陵。汉因之，属益州部。魏属新城郡。宋、齐因之。梁改岐州。魏置光迁国，后废国，置迁州，随改房陵。唐为房州。宋置保康军，以房陵隶利州。元废保康军为房州。明初仍名房州。八年降为县，属襄阳。成化十二年立郧阳府，改属焉。

皇清因之，编户十五里。

竹山县

古庸子国，亦梁州域。春秋、战国属楚。秦为上庸。汉因之，属益州。建安末，改为新城，复分新城之上庸、武灵、巫县为上庸郡。晋、宋、齐因之。隋为竹

山唐初，置房州于竹山，后移房陵，领竹山、上庸。宋陞房州为保康军，以上庸并入竹山。元废保康军为房州，领竹山，隶襄阳。明初，并房州后复置竹山县。成化十二年，奏设郧阳府，因属焉

皇清因之，编户十二里。

竹谿县

即古庸国。亦梁州域。明成化十二年，流寇作梗，都御史原公因割竹山之尹店社设县，属郧阳府，隶湖广布政司，下荆南道。

皇清因之，编户九里。

保康县

古梁州域。春秋房子国地。战国楚地。秦属汉中郡。汉房陵郡地。东汉上庸郡地。三国新城郡地。晋房陵地。南北朝南齐新城、上庸二郡。西魏为光迁国。后周为迁州。隋房陵地。唐房陵郡地。五代房陵。宋熙宁中为保康军，属京西南路。元房州地，属襄阳路。明本房县地。成化十二年，割房县之修文、宜阳二乡置保康县，属郧阳府。

皇清因之，编户五里。

郧西县

古麇国地。春秋、晋、麇二国地。战国、秦地。秦、汉商县。东汉、三国、晋、南北朝郧乡，上津地。唐上津地。五代仍旧。宋均州地。元，商州地郧县。明本郧上津县地。成化十二年，割郧之武阳、上津之津阳，置郧西，属郧阳。

皇清因之，编户十七里。顺治十六年，并上津入郧西。